นายกรัฐมนตรี นำคณะตักบาตรเนื่องในเทศกาลสงกรานต์ พร้อมเปิดให้ข้าราชการรดน้ำขอพร เพื่อความเป็นสิริมงคล
นายกรัฐมนตรี นำคณะตักบาตรเนื่องในเทศกาลสงกรานต์ พร้อมเปิดให้ข้าราชการรดน้ำขอพร เพื่อความเป็นสิริมงคลพลเอก ประยุทธ์ จันทร์โอชา นายกรัฐมนตรีและหัวหน้า คสช. นำคณะรัฐมนตรี พร้อมคู่สมรส ร่วมพิธีเจริญพระพุทธมนต์ เนื่องในงานสืบสานวัฒนธรรมประเพณีสงกรานต์ ประจำปี 2562 ซึ่งทำเนียบรัฐบาลจัดขึ้นเป็นประจำทุกปี โดยมีสมเด็จพระวันรัต เจ้าอาวาสวัดบวรนิเวศวิหาร เป็นประธานฝ่ายสงฆ์ และร่วมกันทำบุญตักบาตรพระสงฆ์ จำนวน 62 รูป ที่บริเวณสนามหญ้าด้านข้าง ตึกไทยคู่ฟ้า เพื่อความเป็นสิริมงคลเนื่องในเทศกาลสงกรานต์ ซึ่งถือเป็นวันขึ้นปีใหม่ของไทยอีกด้วย โดยนายกรัฐมนตรี เปิดโอกาสให้คณะรัฐมนตรี ผู้แทนสภานิติบัญญัติแห่งชาติ หัวหน้าส่วนราชการระดับปลัดกระทรวง ผู้บัญชาการเหล่าทัพ และข้าราชการ รวมทั้งผู้ปฏิบัติงานภายในทำเนียบรัฐบาล ร่วมรดน้ำขอพรเนื่องในเทศกาลสงกรานต์ พร้อมกับพลเอก ประวิตร วงษ์สุวรรณ รองนายกรัฐมนตรี และรัฐมนตรีว่าการกระทรวงกลาโหม พลอากาศเอก ประจิน จั่นตอง รองนายกรัฐมนตรี และรัฐมนตรีว่าการกระทรวงยุติธรรม และพลเอก ฉัตรชัย สาริกัลยะ รองนายกรัฐมนตรีด้วยโอกาสนี้ นายกรัฐมนตรี ได้กล่าว ขออโหสิกรรมให้กับทุกคน ที่ร่วมทำงานมาตลอด 5 ปี ซึ่งบางครั้งอาจจะหงุดหงิดบ้าง แต่ขอให้ทุกคนเข้าใจว่า ทุกอย่างทำเพื่อให้ประเทศชาติเกิดมั่นคงและประชาชนอันเป็นที่รักยิ่ง เป็นการทำงานร่วมกันที่มีความสุขสบายใจ มีความไว้เนื้อเชื่อใจ รู้หน้ารู้ใจและเชื่อมั่นในทุกคน เพราะทุกคนไม่ใช่ผู้ใต้บังคับบัญชา แต่ทุกคนคือคนในครอบครัวของรัฐบาล เหมือนพี่น้องผองเพื่อน ซึ่งร่วมกันดูแลคนไทยทั้งประเทศ ที่เปรียบเสมือนครอบครัวของเรา พร้อมขออวยพรและให้กำลังใจทุกคน ได้ทำหน้าที่ด้วยความเชื่อมั่นและศรัทธา ในสิ่งที่กำลังทำอยู่ ว่าจะต้องดีขึ้นกว่าเดิมทั้งนี้นายกรัฐมนตรี ได้มอบเหรียญหลวงปู่ทวด ให้เป็นที่ระลึกกับผู้ที่มาร่วมรดน้ำขอพรด้วย